एह् चेत्तर म्हीने दा दशर्न ऐ जदुं गोरी दा शलैपा कनकें’च आई समांदा ऐ, ते “घुंगरुएं दे तालें नचदी औंदी फिरी बसाखी।” हाड़ म्हीना औंदा ऐ तां “बगदे नाडु स्हैमी जंदे, चीड़ा सूंकां सुट्‌टन” ते धरता त्रामा होई जा। सौण म्हीनै सागर डुल्ली पौंदा ऐ, सारै जल-थल करदा, ते नदिएं-नालें’च जुआन्नीं दा हाड़ आई जंदा ऐ। अस्सूं-म्हीनै “रात खलारी जंदी मोती, सज्जी जा हरयाली।” स्याले’च मग्घर म्हीनैं बिंद’क तरौंका पौऐ तां आक्खो आई बज्जी तलवार, ते पोह म्हीनै हुंदा ऐ “म्होले जिन्ना सीत।” आखर’च औंदा ऐ फौगण—रुत्तें दी रानी, रंग-बरंगे फुल्ल, भौरं दी गुंजार ते चरोआलें दे गीत लेइऐ।